Vaxandi aðsókn er að Bókasafni Akraness og lánþegum hefur fjölgað í hverjum mánuði allt síðastliðið ár og ekki síst eftir að bókasafnið var opnað í nýjum húsakynnum að Dalbraut 1. 4% útlánaaukning varð milli áranna 2008 og 2009 , þrátt fyrir að bókasafnið hafi verið lokað í tvo mánuði vegna flutninga á síðasta ári , segir Halldóra Jónsdóttir bæjarbókavörður . Hún segir að árið 2009 hafi að meðaltali 8,9 gögn verið lánuð til hvers íbúa á Akranesi en 8,4 safngögn árið 2008 . Í árslok 2009 áttu 1.726 lánþegar gild bókasafnskort en voru 1.472 í árslok 2008 . Þetta er 14% aukning á virkum lánþegum í bókasafninu . Gestafjöldi var talinn í apríl – júlí 2009 og að jafnaði komu 145 gestir á dag í bókasafnið . Nú gilda skírteini lánþega einnig í Héraðsbókasafni Borgarfjarðar í Borgarnesi . Þjónustutíma Bókasafnsins var breytt 1. október sl . Helsta breytingin er sú að ekki er lengur opið á laugardögum yfir vetrarmánuðina og safninu er lokað kl. 18 síðdegis virka daga eða einni klukkustund fyrr en áður . Til mótvægis við skerðinguna síðdegis er safnið opnað fyrr að morgninum eða klukkan 10 . Þessi breyting var gerð vegna niðurskurðar í fjárhagsáætlun Akraneskaupstaðar . Þónokkur óánægja hefur að sögn Halldóru verið meðal bæjarbúa með þessa breytingu á þjónustutíma . Þeir sem sækja vinnu utan Akraness eiga til dæmis erfitt með að komast í bókasafnið . Til að auka þjónustu við lánþega hefur bókasafnið sett upp skilakassa í anddyri Krónunnar , þar sem hægt er að skila bókum og öðrum safngögnum á þeim tíma sem bókasafnið er lokað en verslunin opin .